উপরাষ্ট্রপতি নির্বাচন: শাসক-বিরোধী দুই শিবিরেরই ‘মক পোল’

ওয়েব ডেস্ক: একই দিনে দিল্লিতে শাসক, বিরোধী দুই শিবিরেরই ‘মক পোল’। উপরাষ্ট্রপতি ভোটে (Vice President Election) এক ইঞ্চি জমিও ছাড়ছে না কোনও পক্ষই। বিজয়ী প্রার্থীকে ৩৯২টি ভোট পেতেই হবে। অন্তত ৩২৩টি ভোট পেতে পারেন বিরোধীদের প্রার্থী বিচারপতি সুদর্শন রেড্ডি (Justice Sudarshan Reddy)। শাসকপ্রার্থী সিপি রাধাকৃষ্ণনের (CP Radhakrishnan) পক্ষে ভোটের দায়িত্ব কেন্দ্রীয় মন্ত্রিসভার সদস্যদের রাজ্যওয়াড়ি ভাগ করে দেওয়া হয়েছে।

উপরাষ্ট্রপতি নির্বাচন একদমই সাধারণ নির্বাচনের মতো নয়, বরং বেশ গোলমেলে। জটিল অঙ্ক, সামান্য এদিকে ওদিকে হলেই ফল উল্টে যেতে পারে। ক্রস ভোটিং যাতে না হয় সেজন্য সক্রিয় শাসক-বিরোধী দুই শিবির-ই। কোনও গাফিলতি নয়, প্রতিপক্ষকে এক ইঞ্চি জমিও ছাড়া নয়। নিজেদের পক্ষের সব ভোট সুনিশ্চিত করতে নির্বাচনের আগে ‘মক পোল’ করতে চলেছে দুই শিবিরই। তাৎপর্যপূর্ণভাবে দুই শিবিরের ‘মক পোল’ একই দিনে দিল্লিতে আয়োজিত হবে।

আরও পড়ুন: থানায় সিসি ক্যামেরা নিয়ে গাফিলতি, সুপ্রিম কোর্টে স্বতঃপ্রণোদিত মামলা

আগামী ৯ সেপ্টেম্বর নির্বাচন। উপরাষ্ট্রপতি নির্বাচনের লড়াই এবার বেশ কঠিন। এবার যে অনায়াসে জয় আসবে না, তা বুঝতে পেরেছে বিজেপি-র শীর্ষ নেতারা। বিরোধীরা আগের চেয়ে অনেক বেশি সঙ্ঘবদ্ধ। তাছাড়া সংসদের দুই কক্ষেই শক্তি কমেছে কেন্দ্রের শাসকদলের। এবার ইন্ডিয়া জোট আগের তুলনায় অনেক বেশি শক্তিশালী ও ঐক্যবদ্ধ। এদিকে ভোটের আগের দিন এনডিএ শরিকদের নৈশভোজের ব্যবস্থা করেছেন প্রধানমন্ত্রী নরেন্দ্র মোদি (PM Narendra Modi)। কেন্দ্রীয় মন্ত্রিসভার সদস্যদের রাজ্যওয়াড়ি দায়িত্ব ভাগ করে দেওয়া হয়েছে। মহারাষ্ট্রের রাজ্যপাল সিপি রাধাকৃষ্ণনকে প্রার্থী করেছে বিজেপি। অন্যদিকে বিরোধী শিবিরও বসে নেই। তারাও পালটা মক পোলের আয়োজন করেছে ওই একই দিনে।

সূত্রের খবর, সব বিরোধী দলকে ওই মক পোলে অংশ নেওয়ার জন্য ফোন করেছিলেন বিরোধীদের প্রার্থী বিচারপতি সুদর্শন রেড্ডি। উপরাষ্ট্রপতি নির্বাচনের হিসাব বলছে, বিজয়ী প্রার্থীকে ৩৯২টি ভোট পেতেই হবে। এবার কমপক্ষে ৩২৩টি ভোট পেতে পারেন বিরোধী প্রার্থী বিচারপতি সুদর্শন রেড্ডি। অন্যদিকে এনডিএ (NDA) প্রার্থীর ভোট পাওয়ার কথা ৪৩০-এর বেশি। অবশ্য যদি এনডিএ জোটের সব সাংসদরা পার্টিলাইন মেনে ভোট দেন তবেই। বাকি ২১ সাংসদের ভোট কোন দিকে পড়তে চলেছে তা স্পষ্ট নয়। উপরাষ্ট্রপতি নির্বাচন জটিল প্রক্রিয়া। সহজ ব্যালটে ভোট হয় না। ব্যালটে নির্দিষ্ট পেন ব্যবহার করে প্রার্থীদের মধ্যে প্রথম, দ্বিতীয় বা তৃতীয় পছন্দ বেছে নেওয়া যায়। প্রথম পছন্দ বেছে নেওয়া বাধ্যতামূলক, দ্বিতীয় বা তৃতীয় পছন্দ কেউ নাও বাছতে পারেন।

দেখুন অন্য খবর: